text: 
  Efter over en uges flugt fra politi og sociale myndigheder er den 
  lille tre-årige Pernille atter helt legalt sammen med sin mor, Yvonne 
  Sølyst, 22, og bedsteforældre, Ulla og Leif Nielsen.
  
  Pernille får nemlig alligevel lov at bo hjemme hos sin mor, selvom 
  Ejby kommune for en måned siden besluttede, at hun skulle fjernes med
   tvang.
  
  I går omstødte Odense kommune kort og godt beslutningen.
  
  " Vi vandt, og Ejby kommune tabte kampen om Pernille. Det var 
  sandelig godt, vi ikke bare afleverede Pernille og opførte os som 
  lovlydige borgere, " siger Leif Nielsen, 43.
  
  I sidste uge sad bedstefaderen ellers to dage i Kolding arrest, efter
   at være blevet anholdt under mistanke for at vide, hvor barnebarnet 
  var skjult for myndighederne. Men tre enige dommere i Østre Landsret 
  underkendte hurtigt varetægtsfængslingen.
  
  Og onsdag led det offentlige i Ejby altså endnu et nederlag i den 
  meget debatterede sag fra Fyn.
  
  På grund af Yvonne Sølysts nye adresse i Odense skulle børneværnet i 
  byen afprøve tvangsfjernelsen ud fra det samme materiale, som 
  socialudvalget i Ejby havde vurderet ud fra.
  
  
  
  